ระเบียบกระทรวงแรงงานระเบียบกระทรวงแรงงานว่าด้วยการขออนุญาตและการอนุญาตรับสมัครหรือประกาศรับสมัครคนหางานเป็นการล่วงหน้าพ.ศ. ๒๕๔๗ โดยที่เป็นการสมควรปรับปรุงระเบียบกระทรวงแรงงานและสวัสดิการสังคมว่าด้วยการขออนุญาตและการอนุญาตรับสมัครหรือประกาศรับสมัครคนหางานเป็นการล่วงหน้าให้เหมาะสมยิ่งขึ้นอาศัยอำนาจตามความในมาตรา๕ และมาตรา ๓๕ แห่งพระราชบัญญัติจัดหางานและคุ้มครองคนหางาน พ.ศ. ๒๕๒๘ รัฐมนตรีว่าการกระทรวงแรงงานจึงวางระเบียบไว้ดังต่อไปนี้ข้อ๑ ระเบียบนี้เรียกว่า ระเบียบกระทรวงแรงงานว่าด้วยการขออนุญาตและการอนุญาตรับสมัครหรือประกาศรับสมัครคนหางานเป็นการล่วงหน้า พ.ศ.๒๕๔๗ข้อ๒[๑]ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ๓ ให้ยกเลิก(๑) ระเบียบกระทรวงแรงงานและสวัสดิการสังคมว่าด้วยการขออนุญาตและการอนุญาตรับสมัครหรือประกาศรับสมัครคนหางานเป็นการล่วงหน้าพ.ศ. ๒๕๔๕ ลงวันที่ ๑๙ เมษายน พ.ศ. ๒๕๔๕(๒) ระเบียบกระทรวงแรงงานและสวัสดิการสังคมว่าด้วยการขออนุญาตและการอนุญาตรับสมัครหรือประกาศรับสมัครคนหางานเป็นการล่วงหน้า(ฉบับที่ ๒) พ.ศ. ๒๕๔๕ ลงวันที่ ๑๔ พฤษภาคม พ.ศ. ๒๕๔๕(๓) ระเบียบกระทรวงแรงงานและสวัสดิการสังคมว่าด้วยการขออนุญาตและการอนุญาตรับสมัครหรือประกาศรับสมัครคนหางานเป็นการล่วงหน้า(ฉบับที่ ๓) พ.ศ. ๒๕๔๕ ลงวันที่ ๒๐ สิงหาคม พ.ศ. ๒๕๔๕ข้อ๔ การยื่นคำขอตามระเบียบนี้ ให้ผู้ขออนุญาตยื่นต่อนายทะเบียนจัดหางานกลางหรือนายทะเบียนจัดหางานจังหวัดที่ผู้รับอนุญาตมีสำนักงานตั้งอยู่ก็ได้ข้อ๕ ผู้รับอนุญาตที่ประสงค์จะขออนุญาตรับสมัครคนหางานหรือประกาศรับสมัครคนหางานเป็นการล่วงหน้าเพื่อจัดเตรียมคนหางานให้ยื่นคำขอตามแบบ จง.๒๒ ท้ายระเบียบนี้ โดยจะเรียกหรือรับผลประโยชน์หรือหลักประกันใดๆ จากคนหางานไม่ได้ข้อ๖ การยื่นคำขอตามข้อ ๕ ต้องยื่นสำเนาเอกสารซึ่งผู้รับอนุญาตรับรองว่าเป็นภาพถ่ายจากต้นฉบับจำนวน ๒ ชุด พร้อมแสดงต้นฉบับ ประกอบคำขออนุญาต ดังต่อไปนี้(๑) หนังสือของนายจ้างในต่างประเทศขอให้ผู้รับอนุญาตจัดหาคนหางาน โดยต้องระบุประเภทหรือลักษณะของงานจำนวนคนหางาน อัตราค่าจ้าง ชั่วโมงทำงาน ระยะเวลาการจ้าง และสวัสดิการของคนหางานที่จะได้รับ(๒)หนังสือของนายจ้างในต่างประเทศแต่งตั้งให้ผู้รับอนุญาตเป็นตัวแทนในการรับสมัครและคัดเลือกคนหางานรวมทั้งให้มีอำนาจลงนามในสัญญาจ้างแทนนายจ้าง(๓) หลักฐานการจดทะเบียนประกอบกิจการของนายจ้าง(๔) เอกสารที่ทางการของประเทศนั้นอนุญาตให้จ้างแรงงานต่างชาติ (ถ้ามี)ทั้งนี้ เอกสารตาม(๑) (๒) และ (๓) ดังกล่าวต้องได้รับการรับรองความถูกต้องจากโนตารีปับลิคหรือหอการค้าหรือหน่วยงานซึ่งมีหน้าที่รับรองของประเทศที่นายจ้างถือสัญชาติหรือของประเทศที่คนหางานจะไปทำงานโดยสำนักงานแรงงานไทยที่ประจำอยู่ในประเทศที่คนหางานจะไปทำงานรับรองความถูกต้องของโนตารีปับลิคหรือหอการค้าหรือหน่วยงานซึ่งมีหน้าที่รับรองในกรณีไม่มีสำนักงานแรงงานไทยในประเทศดังกล่าว ให้สถานทูตไทยหรือสถานกงสุลไทยหรือผู้ที่รับผิดชอบในการดูแลคนไทยในประเทศนั้นรับรองความถูกต้องดังกล่าวแล้วแต่กรณีข้อ๗ ในกรณีที่นายทะเบียนจัดหางานจังหวัดได้รับคำขอตามข้อ๕ ให้นายทะเบียนจัดหางานจังหวัดส่งคำขอและเอกสารพร้อมด้วยความเห็นไปยังนายทะเบียนจัดหางานกลางภายในสามวันทำการนับแต่วันที่ได้รับคำขอและเอกสารครบถ้วนข้อ๘ ให้นายทะเบียนจัดหางานกลางแจ้งผลการพิจารณาอนุญาตหรือไม่อนุญาตเป็นหนังสือให้ผู้รับอนุญาตทราบภายในสิบสองวันทำการนับแต่วันที่ได้รับคำขอและเอกสารครบถ้วนคำสั่งอนุญาตให้รับสมัครคนหางานให้เป็นไปตามแบบท้ายระเบียบนี้การอนุญาตให้รับสมัครหรือประกาศรับสมัครคนหางานเป็นการล่วงหน้าให้อนุญาตได้ตามความจำเป็นแต่ไม่เกินหกสิบวันข้อ๙ กรณีผู้รับอนุญาตประสงค์จะขอขยายระยะเวลาการอนุญาตให้รับสมัครคนหางานตามหนังสืออนุญาตที่ออกตามข้อ๘ วรรคสอง ให้ยื่นคำขอและเอกสารตามแบบ จง.๒๒ ก ท้ายระเบียบนี้ก่อนที่หนังสืออนุญาตให้รับสมัครคนหางานสิ้นอายุสิบวันทำการพร้อมแจ้งเหตุผลความจำเป็นที่ไม่สามารถรับสมัครคนหางานได้และแนบแผนการจัดส่งคนหางานให้กรมการจัดหางานทราบด้วยข้อ๑๐ เมื่อนายทะเบียนได้รับคำขอพร้อมด้วยเอกสารตามข้อ๙ ครบถ้วนแล้ว ให้นำความในข้อ ๗ และข้อ ๘ มาใช้บังคับโดยอนุโลมการขยายระยะเวลาการอนุญาตให้รับสมัครหรือประกาศรับสมัครคนหางานเป็นการล่วงหน้าให้อนุญาตได้ครั้งเดียวตามความจำเป็นแต่ไม่เกินสามสิบวันนับแต่วันที่หนังสืออนุญาตให้รับสมัครคนหางานสิ้นอายุข้อ๑๑ กรณีที่ผู้รับอนุญาตยื่นคำขออนุญาตจัดส่งคนหางานไปทำงานในต่างประเทศตามแบบจง.๒๗ ก่อนสิ้นสุดระยะเวลาการอนุญาตให้รับสมัครคนหางานตามข้อ ๘ วรรคสาม หรือข้อ ๑๐วรรคสองให้ยื่นบัญชีรายชื่อและที่อยู่คนหางานที่รับสมัครไว้พร้อมกับการยื่นคำขออนุญาตจัดส่งคนหางานไปทำงานในต่างประเทศข้อ๑๒ ให้ผู้รับอนุญาตแจ้งรายชื่อคนหางานที่ตนรับสมัครไว้เพื่อลงทะเบียนต่อศูนย์ทะเบียนคนหางานของกรมการจัดหางานภายในห้าวันนับแต่วันที่สิ้นสุดระยะเวลาการอนุญาตให้รับสมัครคนหางานตามแบบท้ายระเบียบนี้ข้อ๑๓ นายทะเบียนจัดหางานกลางอาจมีคำสั่งยกเลิกหนังสืออนุญาตให้รับสมัครคนหางานได้เมื่อมีเหตุผลอันสมควรข้อ๑๔ บรรดาคำขอที่เจ้าหน้าที่ได้รับไว้และอยู่ระหว่างการพิจารณาก่อนวันที่ระเบียบนี้ใช้บังคับให้ปฏิบัติตามระเบียบนี้ประกาศ ณ วันที่ ๒๙ธันวาคม พ.ศ. ๒๕๔๗อุไรวรรณ เทียนทองรัฐมนตรีว่าการกระทรวงแรงงาน[เอกสารแนบท้าย]๑.คำขออนุญาตรับสมัครหรือประกาศรับสมัครคนหางานเป็นการล่วงหน้า (แบบ จง.๒๒)๒.หนังสืออนุญาตให้รับสมัครคนหางาน๓.คำขออนุญาตขยายระยะเวลาการรับสมัครหรือประกาศรับสมัครคนหางานเป็นการล่วงหน้า (แบบจง.๒๒ ก)๔.หนังสืออนุญาตให้ขยายระยะเวลารับสมัครคนหางาน๕.บัญชีรายชื่อคนหางานที่รับสมัครไว้ตามหนังสืออนุญาตให้รับสมัครคนหางาน(ดูข้อมูลจากภาพกฎหมาย)ธัญกมล/จัดทำ๑ มิถุนายน ๒๕๔๘โชติกานต์/ปรับปรุง๒ มิถุนายน ๒๕๖๐[๑] ราชกิจจานุเบกษาเล่ม ๑๒๒/ตอนพิเศษ ๖ ง/หน้า ๗/๒๑ มกราคม ๒๕๔๘